**GYŐZELEM A PALOTAI EL CLASICON!**

Csapatunk a BLSZ bajnokság első fordulójában nagy gólarányú győzelmet aratott. A második fordulóban idegenben a szintén palotai csapattal a Testvériség SE-vel mértük össze erőnket. Noha a két csapat egy kerületben van a célok mások, hisz mi a bajnokság megnyerésére törekszünk, míg ellenfelünk a tabella első felében szeretne végezni. Külön pikantériája a mérkőzésnek, hogy az ellenfél edzője Kollár Zsolt évekig a mi játékosunk volt, illetve az ellenfél játékosai között sokan pár hónappal ezelőtt még a REAC csapatában küzdöttek. A mérkőzést szép számú palotai közönség tekintette meg, de érdekes volt azt is látni, hallani, hogy nem lehetett tudni, hogy ki-kinek drukkol, mert a REAC drukkerek mind a két csapatban régi barátokkal, játékostársakkal, edzőkkel találkoztak.

De most már a mérkőzésről!

Csapatunk két gólos előnyre tett szert az első félidőben. Már a negyedik percben megszereztük a vezetést, Lőrincz Dani nagyszerű lövéssel kb. 20 m-ről vette be az ellenfél kapuját. Továbbra is mi támadtunk, ellenfelünk szórványos, gyors ellenakciókkal próbálkozott. Támadásaink a 24.percben újabb gólt eredményeztek Kovács Dániel egy kapu előtti kavarodás után megszerezte a második gólunkat. A második gól után sem változott a játék képe, sőt az első félidő vége felé két ordító helyzetet is elpuskáztunk. Így magabiztos vezetéssel mentünk be az öltözőbe. A második félidőben azonban már nem esett gól, mi talán kicsit ráültünk az eredményre, de ennek ellenére is mi irányítottuk a játékot és magabiztosan őriztük előnyünket. A második félidőben is több lehetőségünk adódott, mi kihagytunk két-három helyzetet, de azért az ellenfekünknek is volt egy gólszerzési lehetősége.

Így a mérkőzést teljesen megérdemelten 2:0 arányban nyertük meg, még ha nem is nyújtottuk azt a játékot, mint ez első fordulóban.

A harmadik fordulóban a KELEN SC-vel fogunk játszani.

Várjuk szurkolóinkat!

HAJRÁ REAC!

Kiss István György